정조 1년
丁酉四月初五日辰時。上御興政堂。朝講。大臣備局堂上。引見入侍時。領事金尙喆。特進官李重枯鄭尙淳。同知事吳載純。大司諫李義翊。參贊官李鎭衡。侍講官林蓍喆。掌令金致九。檢討官沈煥之。假注書鄭東浚。記事官林錫喆徐龍輔。左議政金尙喆。右議政鄭存謙。兼兵曹判書蔡濟恭。行知中樞府事具善復。行禮曹判書洪樂性。刑曹判書張志恒。行副司直李漢膺。刑曹參判鄭一祥。開城留守徐有慶。江華留守金鍾秀。行都承旨洪國榮。右副承旨徐有防。事變假注書李運彬。以次進伏訖。上讀前受音訖。蓍喆。讀自公會鄭伯于垂。至垂訓之義大矣。上讀新受音訖。蓍喆曰。請拈傳中利之一字仰陳矣。利者人慾之私。孟子曰。何必曰利。以利之一字。爲亡國之本。然利字。又有元亨利貞之利字。蓋利字。雖是一利字。而義各有殊。在於善用不善用之間矣。伏願聖上體念焉。上曰。誠好矣。而何必曰。利之利字。無論善惡。皆去利字之義也。而至如勇字言之。有匹夫之勇。有聖人之勇。有文王一勇而安天下之勇。勇則有大小。而利無大小。若以利小而爲之。則似害經義。而孟子曰。寡慾。若不以耳目口鼻之慾言之。則爲弊亦大矣。尙喆曰。聖敎誠至當矣。煥之曰。人慾易肆。天理易遏。人心道心之際。察之甚難。操則存。捨則亡。毫釐之間。差以千里。蓋春秋一部。書災異之見。善惡之分。特書無隱。實爲後之人辟。鑑戒之資也。人君爲治之謨。亶在一心上工夫。伏願殿下。體念焉。尙喆曰。別無仰陳。而以魯許之。易田言之。先王之所賜。私自交易。亦可見王綱之頹矣。上曰。誠好矣。載純曰。天理人慾。最是難察。而察之之工夫。尤爲最難。伏念聖上。於此等處體念焉。尙淳曰。儒臣經筵。已陳達。別無更陳矣。命經筵先退。尙喆存謙曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。此慶尙監司李衍祥狀啓也。以爲敎諭書臨到時。大小使臣之出待五里程。遠望祗迎後。成班前導。自是不易之典。而臣於巡路。行到晉州牧。則右兵使趙圭鎭。出待城外。而迎侯等節。全不成樣。故該營兵裨。略加棍治。則圭鎭。因此慍怒。稱病徑歸。揆以事體。極爲寒心。其罪狀。令廟堂。稟處爲請矣。勿論本事之如何。道臣請罪封啓之後。兵使之對擧馳啓。至有臣之罪狀。令攸司稟處之請。故狀本。雖自政院。還爲下送。論以事面。誠甚駭然。右兵使趙圭鎭罷職。道臣巡到時。帥臣。雖祗迎敎諭書於五里程。領率旗幟。營將替行。元無帥臣前導之例。則今此狀論。亦關後弊。道臣推考。何如。上曰。依爲之。出擧條尙喆曰。此江原監司金履素狀啓也。枚擧伊川安峽稅大同米。運致於長湍皐浪浦口。遠輸之勞。爲民痼弊。旣有一二年以錢上納之例。永爲定式。作錢上納事。令廟堂稟處。分付矣。曾因察民隱使書啓。當年作錢之請。雖或以特恩許施。今不可援以爲例。仍作常法。置之。何如。上曰。大臣諸堂之意。何如。存謙曰。如田稅則初非可論。而至於大同米。則前亦有從願作錢之例。容或有隨時闊狹之道矣。濟恭曰。昨年兩邑稅大同之竝許作錢。雖因察民隱使書啓。施以特恩。而恐非援以爲式之事矣。國榮曰。昨年關東年事告歉矣。令此道臣之請。想有意見而田稅乃惟正之供。初不可擧論。至於大同。今年雖或依請定式云云。恐不當許之矣。上曰。昨年本道年事告歉。大同則只今年依請施行。可也。尙喆曰。田稅係是惟正之供。永爲定式之請。殊涉未安。道臣推考。何如。上曰。依爲之。出擧條尙喆曰。此全羅左水使李文德狀啓也。以爲臣於昨秋。例當操鍊。而營邑鎭船隻。只十九艘。哨隊未滿三司。行陣不能成樣。故取考前後事例。則二去丙寅。水使申鍒。狀請本道。旣令左右界長興戰船及其地邊將康津境四鎭。竝屬本營矣。庚午因御史沈李良別單。以往來之有弊。還屬右營。其後因御史權尙游書啓。長興戰船會寧浦戰船一隻。屬之本營。而當初四鎭之乍屬旋移。雖以陸路往來之遠近爲口實。行船之際。向本營無險波。向右營有險濤。舟師便否。當論水路之險夷。上項康津境馬島薪智島及古今島加里浦等四鎭。一依左右分界。移屬本營事。請令廟堂稟處矣。此事之乍屬旋移。屢次變通者。以其水陸遠近不同之故也。今若許施。又復銷削。則徒傷事面而已。分付道臣。往復統制使。消詳狀聞後。更爲稟處。何如。上曰。依爲之。尙喆曰。若使管下水使。苟有罪也。統制使之狀論。固無不可。而棍治軍官。此胡大事。至煩狀聞。事體未安統制使李邦綏。從重推考。何如。上曰。依爲之。出擧條尙喆曰。此全羅監司李普行狀啓也。以爲曾於甲寅。全州府城堞塹壕。一新改築。其時道臣。措置近萬包米。名之以守城穀。設倉糶糴。以爲緩急之需。而城堞修理。與本倉員役料米。亦於耗條中上下矣。忽自辛酉至癸巳。本府會付穀中。各項上下之數。皆以此倉穀取用。其所用下。合爲一萬一百七十餘石。甲午以後。末由支當。各項上下。雖還責於會付穀。中間移下。尙未還報。倉穀見存者。只是二千一百九十餘石。員役料米與城堞之間年修理等物力。合數通計。則殆近四百餘石。以百餘石耗。責四百餘石支用之費。是行不得之政。況其移下。旣因會付之不足。所謂會付。自是常賑穀移劃相資者。執此論之。常賑穀中萬餘石。係是本倉應推之物。上項守城穀移下之代。一萬一百七十餘石。以各邑所在常賑穀中。移劃還報事。請令廟堂稟處矣。當初設倉貯穀。專爲修城之資。則城餉會付。名色各異。中間混用。誠極不當。勿論道臣與判官。固當論責。而事係久遠。雖難追咎。城倉需用。若是不足。會付穀物。旣係應推。今此狀請。不無所據。而萬餘石太過。以六千石劃給。竝與本倉留在二千石合而計之。則雖半留半分。可以當一年四百石應下之數。而句管重臣。則以爲加給二千石。以充萬數爲好云矣。上曰。重臣先陳所見。可也。樂性曰。劃給六千石。與遺在二千石。合爲八千石。則半分耗爲四百石。以四百石。計其三年大修理。間年小修理。及本倉員役料米等應下。則可謂彌縫之道。而來頭如有意外減縮之端。則恐不免不足之患。旣有不足之患。則勢將復犯元穀矣。臣意則劃給八千石。與遺在二千石。合爲一萬石。則半分耗爲五百石。以此支用。則可免犯用元穀之患矣。上曰。右相之意。何如。存謙曰。道臣狀請。積費商量。重臣陳達。亦悉事狀。雖不得準請。移劃八千石。竝其遺在合爲一萬石。分留取耗。則不但止目下彌縫之道。似可爲日後永久之圖矣。上曰。依爲之。出擧條尙喆曰。今番謝恩使之回。賠銀還送咨文出來。盛京禮部。亦以此有咨。今此兩回咨。令槐院撰出。正書安寶後。定禁軍給馬下送于灣府。卽爲入送于鳳城將。以爲轉送盛京及北京之地。何如。上曰。依爲之。出擧條尙喆曰。此時惠堂。不可久曠。行司直鄭弘淳還差。何如。上曰。依爲之。仍差備堂。可也。尙喆曰。仍使之句管關西。行禮曹判書洪樂性。還差備堂。句管湖南。兼兵曹判書蔡濟恭。句管北關。行吏曹判書徐命善句管關東。行左參贊李重祜句管京畿。戶曹判書洪樂純句管湖西。行副司直徐浩修。有司堂上還差。刑曹參判鄭一祥。堤堰堂上差下。何如。上曰。依爲之。出擧條鍾秀曰。本府別試才一款。日前賓對時。以與大臣商確後。稟定事仰達矣。本府以保障重地。自先朝。以慰悅人心爲先務。且本府風俗。素尙武技。弓馬之才輩出。不可無激勸之道。故觀武才之十年一次設行。有先大王成命。不行已近三十年。觀武才則以國儲之朽然。姑不可遽議之狀。渠輩亦知之。而本府則觀武才外。有別試才名目。別試才。則不必具格施賞。只優等與沒技者。施以直赴加資之典。亦足爲慰悅激勸之道。渠輩所望加此。大臣亦以爲。此則渠輩所望。不甚過濫云。故仰達矣。上曰。大臣之意。何如。尙喆曰。不必罷觀武才之名。若於觀武才當行之限。未得設行。則以別試才。稟旨擧行。恐似得宜矣。上曰。依爲。出擧條濟恭曰。頃以禁軍都試事。有所陳達矣。渠輩亦知都試之必行於今春。連習技藝云。以何間設行稟旨。然後可以爲之矣。尙喆曰。都試之擧。欲其技藝之習也。若其設行進退。惟在自上處分矣。上曰。昨冬特命退定於今春者。或慮其才落之夥然也。聞兵判所奏。近果肄習不懈云。而其間不過數朔。更加寬限。未爲不可。待秋設行。可也。出擧條國榮曰。將臣入侍。出於分撥。則外人皆知有事。不無驚動之慮。此後則入侍分撥。實職以實職書出。軍銜以軍銜書出。似好矣。上曰。自上雖以大將入侍爲敎。而政院則書出實職。可也。而分撥朝報之書出政院。當自下爲之。可也。國榮曰。聖意則如此。而此皆臣等自初不善擧行之致矣。義翊蓍喆致九所啓。請和緩。爲先削去其號。依律處斷。上曰。不允。又所啓。請還寢付處罪人韓翼謩放送之命。仍施遠竄之典。上曰。不允。又所啓。請楸子島罪人趾海。濟州牧定配罪人纘海。更令王府。拿鞫嚴問。快施當律。上曰。不允。又所啓。請還寢象厚放歸田里之命。仍施絶島定配之典。上曰。不允。又所啓請洪樂任。亟令王府。拿鞫嚴問。上曰。不允。又所啓。請黑山島定配罪人金龜柱。依律處斷。上曰。不允。又所啓。請杖配罪人韓命周。亟令王府。設鞫嚴問。上曰。不允。義翊所啓。請南海縣圍籬安置罪人具庠。更令王府。嚴問得情。快正王法。上曰。不允。又所啓請大靜縣爲奴罪人金壽賢。更令王府。拿鞫嚴問。依律處斷。上曰。不允。又所啓。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。又所啓。請爲奴罪人河翼龍金重得。亟命王府。拿鞫得情。快正王法。上曰。不允。又所啓。請海南縣定配罪人李弘濟。亟命王府。拿鞫嚴問。上曰。不允。又所啓。請南海縣竄配罪人金載順。亟命王府。拿鞫嚴問。上曰。不允。又所啓。請還寢南海縣島配罪人尹蓍東放送之命。上曰。不允。致九所啓。請大靜縣爲奴罪人金壽賢。依律處斷。上曰。不允。又所啓。請黑山島荐棘罪人拿鞫嚴問得情。上曰。不允。又所啓。請洪龍漢遠地定配。上曰。不允。又所啓。請罷乙未庭試榜。上曰。不允。又所啓。請爲奴罪人金重得河翼龍。亟命王府。拿鞫得情。快正王法。上曰。不允。又所啓。請放逐罪人安大濟。更令王府。拿鞫得情。上曰。不允。又所啓。請河東府定配罪人李克生依律處斷。上曰。不允。又所啓。請削黜罪人金漢耆亟施竄配之典。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。又所啓。請削黜罪人李澤遂會遂。竝施屛裔之典。上曰。不允。又所啓。請後翼。亟令王府。拿鞫嚴問。上曰。不允。又所啓。請梁山郡定配罪人錫達。依律處斷。上曰。不允。義翊所啓。文衡圈點。何等重事。而當薦之人。如有不可當之事。則至有前前大提學牌招擧行之事矣。日昨文衡圈點時。前大提學黃景源。以再被改正之人不顧處義。恬然冒當。其人雖不足責。而今當一初淸明之時。其在懲勵廉恥之道。不可置而不論。請前大提學黃景源削職。上曰。依啓。又所啓。易曰。開國承家。小人勿用。小人之情態。不一。有奸險者。有凶譎者。奸險易露。其害速而小。凶譎難測。其害遲而大。終至於禍人家國而後已。今當一初之會。朝著淸明。鬼蜮之徒。宜莫衒於日月之下。而乃有凶徒文飾奸言如賊鐫者。主張邪論。熒惑群心。如載興者。卽前執義洪啓能是也。啓能素有狂疾。爲儕流所棄。則其親切者悶之。送郊外旬月之後。忽然爲儒者貌樣。人皆聞之而絶倒。特以歲月稍久。所親出力。又忽然爲抄選。其愚濫之習。由是漸長。狂易之疾。隨以漸痼。猖披縱恣。無所不爲。强作不忍之行。盜占虛譽。肆爲駭悖之論。自居俊氣。此在渠。猶屬薄物細故。以最關於世道者言之。向來一種不逞輩。自知不容於士論。隱然推啓能爲窩主。渠亦掀髥箕踞。自以爲莫我若也。於是乎大北之論。慫慂恒簡。追崇之說。恐動儕流。甚至於日後國洞之世。啓能爲右相。金相翊爲鸛南。相簡爲文衡之說。狼藉於世間。流入於宮禁。有耳皆聞。無人不知。殿下亦嘗俯聞於當日濁亂之徒矣。彼厚賊。聽政以後。逆節益彰。而其前氣勢。頓長於李潭秉銓之日。潭是啓能之私人。指揮牢籠。惟意所欲。麟賊之凶。亦著於聽政之初。而當時特以自肆者。亦啓能是也。聲氣暗結於厚謙。禍福相須於麟漢。其綱繆之跡。至於起舞而難掩矣。且其厲性天賦。麤習日長。凡有自好之士。不附之人。無不攘臂詬罵。俚辱相加而後已。見者側目。聞者隱憂。亦非一朝一夕之故也。今則諸賊旣鋤。未破者窩窟。大義旣明。未拔者根柢也。其在明國是定人心之道。決不容但已。請洪啓能爲先拔去抄選。削去仕板。上曰。依啓。出擧條上曰。此山林濁亂之事。予亦略聞其槪。蓋此山林。可鄙可笑之事。不一而足。至如靑魚進上時。以靑魚大口之不送。謂以醴酒不設。誠可陋矣。且居家不冠。見客或俚辱相加云。此則於渠猶屬細事。權門勢家。出沒閃倏。譸張凶論。無所不至。至於起舞而極矣。且恒簡輩。亦於予前。或稱進善。或謂新村。未嘗一呼其姓名。其爲窩窟爲根柢。從可知也。至若載興輩。則皆已就法。而如啓能。不可一刻置之於覆載之間者。尙今偃息。蓋當時窩窟之深。根柢之固。此可見矣。若山林言行之士。則謂之山林。可也。而至於忠逆關頭。雖山林奈何。若夫眞箇山林之士。則宜高其官秩。以盡招賢之禮。可也。仍下詢曰。佐貳有何窠闕乎。尙喆曰。佐貳窠有無。旣承下問矣。戶曹參議宋載經。出彊不遠。許遞。何如。上曰。依爲之。出擧條命書傳敎曰。司憲府執義金亮行。特授戶曹參議。政官牌招開政。今日政下批。尙喆曰。啓能醜陋之狀。人孰不知。而蓋麟謙恒簡輩。窩窟根柢。卽一啓能也。尙今偃息於覆載之間者。實由於王法之久屈。天綱之太恢矣。上命書傳敎曰。中官吳喜謙。昨夜今日。擧措殊極駭然。自政院發牌立庭。嚴加警飭。上曰。昨夜民家失火。二人燒死云。極爲慘憐。恤典限幾人。問例知入。賤臣還奏曰。三人以上。有恤典之例。三人以下。無恤典之例云矣。命退。諸臣以次退出。